Dit lyk of die ANC wel die mag sal behou in Rustenburg, die grootse stadsraad buiten die metrorade waarin geen party ’n volstrekte meerderheid behaal het nie.
Die F4SD het die afgelope week verskeie vergaderings gehou met die ANC en ook met ’n gesamentlike afvaardiging van die DA en die EFF, sê Katlego Motlagodisa, woordvoerder.
“Ons het nog nie finaal daaroor besluit nie, maar dit lyk in dié stadium asof ons ’n koalisie met die ANC gaan sluit,” sê hy.
As die ANC ’n koalisie met die F4SD sluit, sal hy die stadsraad ten volle beheer met 47 van die 90 raadslede.
Die party, wat landwyd 8,19% van die stemme op hom verenig het, het in geen stadsraad ’n meerderheid behaal nie.